巫廟
作者：王周
朝代：唐

paragraphs: 巴水走若箭，峽山開如屏。
洶湧匹練白，𡷾崒濃藍青。
崖空蓄雲雨，灘惡驚雷霆。
神仙宅幽邃，廟貌橫杳冥。
隱約可一夢，縹緲餘千齡。
名利有所役，舟楫無暫停。
悉宰垂[肸]蠁，祠禱希安寧。
鵶鵶爾何物，飛飛來廟庭。
紛紛颺寥泬，遠近隨虛舲。
鐵石礪觜爪，金碧輝光翎。
翔集託陰險，鵮啄貪羶腥。
日既恃威福，歲久爲精靈。
依草與附木，誣詭殊不經。
城狐與社鼠，瑣細何足聽。
況乎人假人，心闊吞滄溟。